1989L0396 — DA — 11.03.1992 — 001.001

Dette dokument er et dokumentationsredskab, og institutionerne påtager sig intet ansvar herfor

Ændret ved:

▼B

RÅDETS DIREKTIV

af 14. juni 1989

om angivelser af eller mærker til identifikation af et bestemt levnedsmiddelparti

(89/396/EØF)

RÅDET FOR DE EUROPÆISKE FÆLLESSKABER HAR —

under henvisning til Traktaten om Oprettelse af Det Europæiske Økonomiske Fællesskab, særlig artikel 100 A,

under henvisning til forslag fra Kommissionen ( 1 ),

i samarbejde med Europa-Parlamentet ( 2 ),

under henvisning til udtalelse fra Det Økonomiske og Sociale Udvalg ( 3 ), og

ud fra følgende betragtninger:

Der skal vedtages en række foranstaltninger med henblik på gradvis gennemførelse af det indre marked inden den 31. december 1992; det indre marked indebærer, at varer, personer, tjenesteydelser og kapital sikres fri bevægelighed inden for et område uden indre grænser;

handelen med levnedsmidler indtager en meget vigtig plads i forbindelse med det indre marked;

angivelser til identifikation af et bestemt levnedsmiddelparti opfylder behovet for at sikre bedre oplysning om varernes identitet; sådanne angivelser er nyttige, såfremt levnedsmidlerne bliver genstand for en tvist eller frembyder en fare for forbrugernes sundhed;

Rådets direktiv 79/112/EØF af 18. december 1978 om tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne ( 4 ), senest ændret ved direktiv 89/395/EØF ( 5 ), omhandler ikke angivelser til identifikation af levnedsmiddelpartier; siden udstedelsen af nævnte direktiv har en række medlemsstater vedtaget nationale bestemmelser vedrørende en sådan angivelse;

på internationalt plan er der nu i almindelighed pligt til for færdigpakkede levnedsmidler at angive en reference vedrørende enten fremstillingen eller indpakningen af et bestemt levnedsmiddelparti; Fællesskabet bør bidrage til udviklingen af den internationale samhandel;

der bør derfor vedtages generelle og horisontale regler, som fører til etablering af et fælles system til identifikation af levnedsmiddelpartier;

systemets effektivitet afhænger af dets anvendelse på de forskellige distributionsstadier; visse produkter og visse aktiviteter, navnlig aktiviteter i de første stadier af distributionen af landbrugsprodukter, bør dog undtages;

begrebet levnedsmiddelparti forudsætter, at flere salgsenheder af samme levnedsmiddel frembyder praktisk taget ens fremstillings-, tilvirknings- eller emballeringskarakteristika; dette begreb kan derfor ikke anvendes på varer, der leveres i løs vægt, eller som på grund af deres individuelle eller heterogene karakter ikke kan betragtes som hørende til en homogen masse;

mangfoldigheden af de anvendte identifikationsmetoder gør det mest hensigtsmæssigt, at det er erhvervsvirksomheden, der afgrænser levnedsmiddelpartiet og anbringer de dertil svarende angivelser eller mærker;

hvis angivelserne skal opfylde det informationsbehov, for hvilket de anføres, skal de fremtræde klart og tydeligt som sådanne;

mindsteholdbarhedsdatoen eller den sidste anvendelsesdato, som omhandlet i direktiv 79/112/EØF, kan tjene som angivelse til identifikation af levnedsmiddelpartiet, såfremt dens anførelse er præcis —

UDSTEDT FØLGENDE DIREKTIV: